钦定古今图书集成/明伦汇编/官常典/第793卷 > 刘宰
## 钦定古今图书集成/明伦汇编/官常典/第793卷 > 刘宰

按《宋史》本传：“宰字平国，金坛人。既冠入乡校，卓然不
苟于去就取舍。绍熙元年，举进士，调江陵尉。江陵巫
风为盛，宰下令保伍互相纠察，往往改业为农。岁旱，
帅守命振荒邑境，多所全活。有持妖卫号真武法、穿
云子、宝华主者，皆禁绝之。书其坐右曰：‘毋轻出文引，
毋轻事棰楚’。”缘事出郊，与吏卒同疏食水饮。去官，推
箧藏主簿赵师秀《酬倡诗》而已。调真州司法。诏仕者
非伪学，不读周惇颐、程颐等书，才得考试，宰喟然曰：
“平生所学者，何首可断，此状不可得。”卒弗与。授泰兴
令。有杀人狱具，谓：祷于丛祠以杀一人，刃忽三跃，乃
杀三人，是神实杀我也。为请之州，毁其庙，斩首以徇。
邻邑有租牛县境者，租户于主有连姻，因丧会窃券
而逃。他日，主之子征其租，则曰：“牛鬻久矣，子累年讼
于官，无券可质”，官又以异县置不问。至是愬于宰，宰
曰：“牛失十载，安得一旦复之？”迺召二丐者，劳而语之
故，托以它事系狱鞫之。丐者自诡盗牛以卖，遣诣其
所验视租户，曰：“吾牛因某氏所租。”丐者辞益力，因出
券示之，相持以来，盗券者怃然，为归牛以租。富室亡
金钗，惟二仆妇在，置之有司，咸以为冤。命各持一芦
曰：“非盗钗者，诘朝芦当自若。果盗，则长于今二寸。”明
旦视之，一自若一去其芦二寸矣。即讯之，果伏其罪。
有姑愬妇不养者，二召二妇，并姑置一室，或饷其妇
而不及姑，徐伺之。一妇每以己馔馈姑，姑犹呵之，其
一反之。如是累日，遂得其情。父丧，免至京，韩𠈁胄方
谋用兵，宰启邓友龙、薛叔似，极言轻挑兵端，为国深
害，迄如其言。为浙东仓司干官，职事修举，亟引去，默
观时变，顿不乐仕。寻告归，监南岳庙。江、淮制置使黄
度辟之入幕，宰辞曰：“君命召不往，今矧可出耶？”嘉定
四年，堂审召命且再下，不至。时相亦屡讽执政、从官
贻书挽宰，宰峻辞以绝。俄题《考功历》，示决不复仕。理宗初即位，以为籍田令，屡辞，改添差通判建康府，又
辞。乞致仕。乃以直秘阁主管仙都观，拜改秩予祠之
命，辞秘阁，不允。端平元年，升直宝谟阁，祠如故，且尽
还磨勘岁月。未几，迁太常丞。郡守以朝命趣行，不得
已勉就道，至吴门，拜疏径归。一时誉望，收召略尽，所
不能致者，宰与崔与之耳。帝侧席以问侍御史王遂，
且俾宣抚。迁将作少监，又以直敷文阁知宁国府，皆
不拜。进直显谟阁，主管玉局观。帝犹冀宰一来也，召
奏事讫，不为起，寻卒。乡人罢市走送，袂相属者五十
里，人人如哭其私亲。宰刚大正直，明敏仁恕，施惠乡
邦，其烈实多。置义仓，创义役，三为粥以与饥者，自冬
徂夏，日食凡万馀人，薪粟、衣纩、药饵、棺衾之类，靡谒
不获。某无田可耕，某无庐可居，某之子女长矣而未
婚嫁，皆汲汲经理，如己实任。其贲桥有病涉，路有险
阻，虽巨役必捐赀先倡而程其事。宰生理素薄，见义
必为，既竭其力，藉质贷以继之无倦。若定折麦钱额，
更县斗斛如制。毁淫祠八十四所，凡可以白于有司、
利于乡人者，无不为也。宰隐居三十年，平生无嗜好，
惟书靡所不读，既竭日力，犹坐以待烛。虽博考训注，
而自得之为贵。有《漫塘文集》《语录》行世。